मैं मन लगाकर पढ़ती गयी! समय बीतता गया और तीसरी कक्षा के प्रथम-सत्र में मैंने प्रथम स्थान के साथ ९०% अंक प्राप्त किये! लिहाजा मेरा नाम अन्य ४ छात्राओं के साथ इस परीक्षा के लिए भेज दिया गया! लगभग नाचते हुए मैंने ये बात दादाजी को बताई! अगले कुछ महीने मेरे लिए व्यस्तता से भरे थे! जाने क्यों मेरी कक्षा-अध्यापिका श्रीमती सुशीला खट्टर को लगता था कि मैं इस परीक्षा में न केवल उत्तीर्ण होहुंगी वरन कोई उत्तम स्थान भी प्राप्त करुँगी! समाचार-पत्र, बल पत्रिकाएं, कोर्स और लाईब्रेरी की पुस्तकें, सामान्य ज्ञान की पुस्तकें, इन सबसे वे मेरी मित्रता करवाती गयी! मेरे लिए नृत्य, खेल इत्यादि सभी गतिविधियाँ रोक दी गयी...पढाई और केवल पढाई.....खैर परीक्षा हुई और सचमुच करोल बाग जोन के ७६ विद्यालाओं में मैंने प्रथम स्थान प्राप्त किया! मैंने क्या किया था मैं खुद नहीं जानती थी, प्रमाण पत्र या धनराशि का भी मेरे लिए कोई महत्त्व नहीं था! फिर वो दिन आया जिसके लिए मैंने ये सारी कवायद की थी! सुबह की प्रार्थना-सभा में मेरे नाम की घोषणा हुई, पूरा सभागार तालियों से गूँज उठा! सारी अध्यापिकाओं ने मेरी पीठ थपथपाई और मुझे प्यार किया! और मेरी सुशीला मैम मुझे गर्व से यूँ निहार रही थीं जैसे सुंदर चित्र पूर्ण होने के बाद कोई चित्रकार उसे निहारकर आल्हादित होता है! मुझे यही सब तो चाहिए था!